作者:張炎
標題:摸魚子
內容:步高寒、下觀浮遠，清暉隔斷風雨。醉魂誤入滁陽路。落莫不知何處。欄屢拊。又卻是，秋城自有芙蓉主。重遊倦旅。對萬壑千巖，長江巨浪，空翠灑衣履。景如許。都被樓臺佔取。晴嵐暖靄朝暮。乾坤靜裡閒居賦。評泊水經茶譜。留勝侶。更底用，林泉曳杖尋桑苧。休休訪古。看排闥青來，書床嘯詠，莫向惠峰去。